
GWEDDI DDYDDIOL


RHAGYMADRODD
O ddyddiau’r Eglwys fore, bu llawer o Gristnogion yn dilyn yr arferiad o offrymu gweddi a mawl yn ddyddiol i Dduw, yn aml ar oriau penodedig. Wrth inni wneud hynny, yr ydym yn mynegi’r mawl sy’n ddyledus i Dduw oddi wrth yr holl greadigaeth a chawn ein cyfuno mewn addoliad gyda holl bobl Dduw ar y ddaear ac yn y nef. Yn y traddodiad Cristnogol cymerai gweddi ddyddiol lawer o ffurfiau. Yn y Llyfr Gweddi Cyffredin, a welwyd yn gyntaf ym 1549, symleiddiwyd pump o’r wyth gwasanaeth o weddïau dyddiol, a defnyddid mewn mynachlogydd, a’u cwtogi’n ddau wasanaeth, y Boreol Weddi a’r Hwyrol Weddi. 

Gellir defnyddio Gweddi yn y Bore a Gweddi yn yr Hwyr ar gyfer defosiwn personol neu ddefosiwn ar y cyd, ond ni fwriadwyd hwy i fod yn addoliad cyhoeddus ar y Suliau. Yn y gwasanaethau, awgrymir emynau, gweddïau, salmau a darlleniadau o’r ysgrythur, ond gellir defnyddio Gweddi yn y Bore a Gweddi yn yr Hwyr ar y cyd â threfnau eraill o ddarlleniadau Beiblaidd ac adnoddau defosiynol. Gall rhai pobl gael cymorth o ddefnyddio gwrthrychau megis croes neu ganhwyllau wrth ddweud eu Gweddïau Dyddiol.




BRAWDDEGAU O’R YSGRYTHUR

Yr Adfent
Yna gogoniant yr Arglwydd a ddatguddir 
a’r holl bobl a’i gwêl.
Disgwyliwch am yr Arglwydd; byddwch gryf a gwrol 
a rhowch eich gobaith yn yr Arglwydd.

Y Nadolig
Y gair a wnaed yn gnawd; trigodd yn ein plith,
a gwelsom ei ogoniant,
megis gogoniant unig Fab y Tad, 
yn llawn o ras a gwirionedd.

Yr Ystwyll
O godiad haul i’w fachlud
mawr yw fy enw ymhlith y cenhedloedd,
medd Arglwydd y lluoedd.

Y Grawys
Oherwydd i Grist fynd drwy’r cyfnod o ddioddefaint,
gall gynorthwyo’r sawl sydd mewn cyfnod o brofedigaeth.

Rhwygwch eich calonnau ac na rwygwch eich dillad.
Dychwelwch at yr Arglwydd, eich Duw,
oherwydd y mae ef yn raslon a thrugarog.

Wythnos y Dioddefaint
Dywedodd Iesu:
‘Y sawl a ddymuna fy nilyn i
rhaid iddo ymwadu ag ef ei hun,
a chymryd y groes a’m dilyn i.’

Y Pasg
Haleliwia! Y mae Crist wedi ei gyfodi!
Y mae wedi ei gyfodi’n wir! Haleliwia!


Y Dyrchafael
Clod ac anrhydedd, gogoniant a nerth,
fyddo i’r hwn sy’n eistedd ar yr orsedd,
ac i’r Oen, yn dragwyddol.

Y Pentecost
Tywalltwyd cariad Duw i’n calonnau
drwy’r Ysbryd Glân a roddwyd i ni.
Tyrd, Ysbryd Sanctaidd,
ac adnewydda wyneb y ddaear.

Y Drindod
Sanctaidd, sanctaidd, sanctaidd yw Arglwydd y lluoedd:
y mae’r holl ddaear yn llawn o’i ogoniant.

Ioan Fedyddiwr
Ymddangosodd gwr a elwid Ioan.
Fe’i hanfonwyd gan Dduw,
a daeth fel y byddo’n dyst
i dystiolaethu i’r goleuni.

Mair, mam ein Harglwydd
Dywedodd Mair:
‘Wele fi, gwasanaethferch yr Arglwydd;
bydded i mi wneuthur yn ôl dy air.’

Yr Apostolion neu’r Efengylwyr
Gwelsom drosom ein hunain,
ac yr ydym yn dystion
i Dduw anfon ei Fab
i fod yn Waredwr y byd.




Yr Holl Saint (1 Tachwedd) neu unrhyw sant
Daethoch i Fynydd Seion
ac i ddinas y Duw byw,
ac i gynulliad y rhai newydd-anedig
sydd â’u henwau yn y nefoedd.
Chwi sy’n gyfiawn, ymlawenhewch yn yr Arglwydd
a molwch ei enw sanctaidd.

Ar achlysur marwolaeth neu ar ben blwydd marwolaeth
Yr Oen sydd yng nghanol yr orseddfainc 
fydd eu bugail
ac fe’u harweinia hwy
at ffynhonnau dwr y bywyd;
a Duw a sych ymaith bob deigryn oddi ar eu llygaid hwy.

Ar adegau helbulus
Duw yw ein noddfa a’n cadarnle,
cymorth parod mewn cyfyngder.

Undod Cristnogol
Y mae un corff ac un Ysbryd,
megis y mae un gobaith
a gynigir i chwi pan alwo Duw arnoch;
un Arglwydd, un ffydd, un bedydd,
un Duw a Thad inni oll,
sydd dros bob peth a thrwy bob peth ac ym mhob peth.




GWEDDI FOREOL

1		O Arglwydd, agor ein gwefusau,
ac fe glodforwn dy enw.

2		Y Pasg:
Haleliwia! Y mae Crist wedi ei gyfodi!
Y mae wedi ei gyfodi’n wir! Haleliwia!

Ar dymhorau eraill neu ar achlysuron eraill, gellir dweud brawddeg gymwys allan o dudalennau 2-4.

3		Un o’r brawddegau hyn:
Dydd Sul
Sanctaidd, sanctaidd, sanctaidd yw Arglwydd y lluoedd:
yr holl ddaear sy’n llawn o’i ogoniant.

Dydd Llun
Anfonodd Duw i’n calonnau
Ysbryd ei Fab, yn galw
‘Abba! Dad!’

Dydd Mawrth
Y mae un corff ac un Ysbryd,
megis y mae un gobaith
a gynigir i chwi pan alwo Duw arnoch.

Dydd Mercher
Y mae Duw yn ei deml sanctaidd;
bydded yr holl ddaear yn ddistaw yn ei wydd.

Dydd Iau
Bydded geiriau fy ngenau 
a meddyliau fy ymwybod
yn dderbyniol gennyt ti,
O Arglwydd, fy nghraig a’m prynwr.

Dydd Gwener
Yr oedd Duw yng Nghrist
yn cymodi’r byd ag ef ei hun,
gan ymddiried i ni neges y cymod.

Dydd Sadwrn
Anfon allan dy oleuni a’th wirionedd i’m tywys;
bydded iddynt fy arwain at dy fryn sanctaidd di,
at dy drigfan di.

4		Gogoniant i’r Tad, ac i’r Mab,
ac i’r Ysbryd Glân:
fel yr oedd yn y dechreuad felly y mae’r awr hon,
ac y bydd yn oes oesoedd. Amen.

5	Gweddïau o edifeirwch, os dymunir

6	NAILL AI Venite (Salm 95)

Dewch, canwn yn llawen i’r Arglwydd;
rhown wrogaeth i graig ein hiachawdwriaeth.
Down i’w bresenoldeb â diolch,
rhown wrogaeth iddo â chaneuon mawl.

Yr Arglwydd sy’n Dduw mawr,
a brenin mawr goruwch yr holl dduwiau;
Yn ei law ef y mae dyfnderau’r ddaear,
ac eiddo ef yw uchelderau’r mynyddoedd;
eiddo ef yw’r môr, ac ef a’i gwnaeth,
ei ddwylo ef a greodd y sychdir.

Dewch, addolwn ac ymgrymwn,
plygwn ein gliniau gerbron yr Arglwydd a’n gwnaeth.

Ef yw ein Duw, a ninnau’n bobl iddo 
ac yn ddefaid ei borfa.




Gogoniant i’r Tad, ac i’r Mab,
ac i’r Ysbryd Glân:
fel yr oedd yn y dechrau felly y mae’r awr hon,
ac y bydd yn oes oesoedd. Amen.

NEU yr emyn hwn neu ryw emyn arall:

Gyda thoriad gwawr y bore,
O! mor felys yw
Codi’n llef a llafar ganu,
Canu mawl i Dduw.

Seinia adar mân y coedydd
Glod i’th enw mawr;
Una’r gwynt â’r mor i’th foli,
Arglwydd nef a llawr.

Dan dy adain dawel esmwyth
Cawsom felys hun;
Yn ddianaf drwy yr hirnos
Cedwaist ni bob un.

Ar ein llwybrau heddiw eto,
Ein Tywysog, bydd;
Dduw a Thad ein Harglwydd Iesu,
Cadw ni trwy’r dydd.

7		Y Weddi am y Bore

Y weddi hon neu ryw weddi arall:

Bendigedig wyt ti, O Arglwydd ein Duw,
Rhoddwr bywyd,
y Tad, y Mab a’r Ysbryd Glân.
Ar ddechrau’r dydd heddiw
yr wyt yn ein galw allan o’r tywyllwch
i’th ryfeddol oleuni di.
Bendigedig wyt ti, yn oes oesoedd. Amen.



8		Un o’r canlynol, neu unrhyw Salm o’ch dewis, neu ddewisiad sy’n unol â rhyw drefniant arall:

Dydd Sul	Salm 8
Dydd Llun	Salm 67
Dydd Mawrth	Salm 98
Dydd Mercher	Salm 121
Dydd Iau	Salm 145
Dydd Gwener	Salm 146
Dydd Sadwrn	Salm 148

NEU Salm 63:1-4
O Dduw, ti yw fy Nuw, fe’th geisiaf di,
y mae fy enaid yn sychedu amdanat,
a’m cnawd yn dihoeni o’th eisiau,
fel tir sych a diffaith heb ddwr.
Fel hyn y syllais arnat yn y cysegr,
a gweld dy rym a’th ogoniant.
Y mae dy ffyddlondeb yn well na bywyd,
am hynny bydd fy ngwefusau’n dy foliannu.
Fel hyn y byddaf yn dy fendithio trwy fy oes,
ac yn codi fy nwylo mewn gweddi yn dy enw.

9		Naill ai un o’r darnau a ganlyn neu unrhyw ddarlleniad o’r ysgrythur neu ddarlleniad sy’n unol â rhyw drefniant arall:
Dydd Sul
Gwrando, O Israel: Y mae’r Arglwydd ein Duw yn un Arglwydd. Câr di yr Arglwydd dy Dduw â’th holl galon, ac â’th holl enaid, ac â’th holl nerth. Y mae’r geiriau hyn yr wyf yn eu gorchymyn i ti heddiw i fod yn dy galon. Yr wyt i’w hadrodd i’th blant, ac i sôn amdanynt pan fyddi’n eistedd yn dy dŷ ac yn cerdded ar y ffordd, a phan fyddi’n mynd i gysgu ac yn codi. 
Deuteronomium 6:4-7




Dydd Llun
Fel hyn y dywedodd Duw, yr Arglwydd,
a greodd y nefoedd a’i thaenu allan,
a luniodd y ddaear a’i chynnyrch,
a roddodd anadl i’r bobl sydd arni,
ac ysbryd i’r rhai sy’n rhodio ynddi:
Myfi yw’r Arglwydd, gelwais di mewn cyfiawnder,
a gafael yn dy law,
lluniaist di a’th roi yn gyfamod pobl,
yn oleuni cenhedloedd,
i agor llygaid y deillion,
i arwain caethion allan o’r carchar,
a’r rhai sy’n byw mewn tywyllwch o’u cell.
Myfi yw’r Arglwydd, dyna yw fy enw.
Eseia 42:5-8a

Dydd Mawrth
Tywyllwch oeddech chwi gynt ond yn awr goleuni ydych yn yr Arglwydd. Byddwch fyw fel plant goleuni, oherwydd gwelir ffrwyth y goleuni ym mhob daioni a chyfiawnder a gwirionedd. Gwnewch yn siwr beth sy’n gymeradwy gan yr Arglwydd. Gwrthodwch ymgysylltu â gweithredoedd diffrwyth y tywyllwch, ond yn hytrach dadlennwch eu drygioni. Gwarthus yw hyd yn oed crybwyll y pethau a wneir ganddynt yn y dirgel; ond mae pob peth a ddadlennir gan y goleuni yn olau ac y mae pob peth sydd yn olau yn oleuni. Am hynny y dywedir,
‘Deffro, di sy’n cysgu!
  Cod oddi wrth y meirw,
ac fe dywynna Crist arnat.’
Effesiaid 5:8-14

Dydd Mercher
Galwodd Iesu ei ddisgyblion ato ac meddai wrthynt, ‘Gwyddoch fod y rhai a ystyrir yn llywodraethwyr ar y cenhedloedd yn arglwyddiaethu arnynt, a’u gwŷr mawr yn dangos eu hawdurdod drostynt. Ond nid felly y mae yn eich plith chwi; ond yn hytrach, pwy bynnag sydd am fod yn fawr yn eich plith, rhaid iddo fod yn was i chwi, a phwy bynnag sydd am fod yn flaenaf yn eich plith, rhaid iddo fod yn gaethwas i bawb. Oherwydd Mab y Dyn, yntau, ni ddaeth i gael ei wasanaethu ond i wasanaethu, ac i roi ei einioes yn bridwerth dros lawer.’
Marc 10:42-45


Dydd Iau
Gwyn ei fyd y dyn a gafodd ddoethineb,
a’r un sy’n berchen deall.
Y mae mwy o elw ynddi nag mewn arian,
a’i chynnyrch yn well nag aur.
Y mae’n fwy gwerthfawr na gemau,
ac nid yw dim a ddymuni yn debyg iddi.
Yn ei llaw dde y mae hir oes,
a chyfoeth ac anrhydedd yn ei llaw chwith.
Ffyrdd hyfryd yw ei ffyrdd,
a heddwch sydd ar ei holl lwybrau.
Y mae’n bren bywyd i’r neb a gydia ynddi,
a dedwydd yw’r rhai sy’n glynu wrthi.
Trwy ddoethineb y sylfaenodd yr Arglwydd y ddaear,
ac â deall y sicrhaodd y nefoedd;
trwy ei ddeall y ffrydiodd y dyfnderau,
ac y defnynna’r cymylau wlith.
Diarhebion 3:13-20

Dydd Gwener
Dioddefodd Crist yntau er eich mwyn chwi, gan adael i chwi esiampl, i chwi ganlyn yn ôl ei droed ef.
‘Ni wnaeth ef bechod,
ac ni chafwyd twyll yn ei enau.’
Pan fyddai’n cael ei ddifenwi, ni fyddai’n difenwi’n ôl; pan fyddai’n dioddef, ni fyddai’n bygwth, ond yn ei gyflwyno’i hun i’r Un sy’n barnu’n gyfiawn. Ef ei hun a ddygodd ein pechodau yn ei gorff ar y croesbren, er mwyn i ni ddarfod â’n pechodau a byw i gyfiawnder; trwy ei archoll ef y cawsom iachâd. Oherwydd yr oeddech fel defaid ar ddisberod, ond yn awr troesoch at Fugail a Gwarchodwr eich eneidiau.
1 Pedr 2:21b-25
Dydd Sadwrn
Dywedodd Iesu: ‘Yr wyf yn rhoi i chwi orchymyn newydd: carwch eich gilydd. Fel y cerais i chwi, felly yr ydych chwithau i garu eich gilydd. Os bydd gennych gariad tuag at eich gilydd, wrth hynny bydd pawb yn gwybod mai disgyblion i mi ydych.’
Ioan 13:34-35
10	Un o’r rhai a ganlyn, neu ryw gantigl arall:
Benedictus (Caniad Sechareia)

Bendigedig fyddo Arglwydd Dduw Israel
am iddo ymweld â’i bobl a’u prynu i ryddid.

Cododd yr Arglwydd Waredwr cadarn i ni
yn nhŷ Dafydd ei was.

Trwy enau ei broffwydi sanctaidd yn yr oesoedd a fu
addawodd Duw waredigaeth rhag ein gelynion, 
ac o afael pawb sydd yn ein casáu;
fel hyn y cymerodd drugaredd ar ein tadau
a chofio ei gyfamod sanctaidd.

Hwn oedd y llw a dyngodd Duw wrth Abraham ein tad,
y rhoddai inni gael ein hachub o afael gelynion,
a’i addoli yn ddi-ofn 
mewn sancteiddrwydd a chyfiawnder
ger ei fron ef holl ddyddiau ein bywyd.

A thithau, fy mhlentyn, gelwir di yn broffwyd y Goruchaf,
oherwydd byddi’n cerdded o flaen yr Arglwydd i baratoi ei 
lwybrau,
i roi i’w bobl wybodaeth am waredigaeth
trwy faddeuant eu pechodau.

Hyn yw trugaredd calon Duw -
fe ddaw â’r wawrddydd oddi uchod i’n plith,
i lewyrchu ar y rhai sy’n eistedd yn nhywyllwch cysgod 
angau,
a chyfeirio ein traed i ffordd tangnefedd.

Gogoniant i’r Tad, ac i’r Mab,
ac i’r Ysbryd Glân:
fel yr oedd yn y dechreuad, felly y mae’r awr hon,
ac y bydd yn oes oesoedd. Amen.



Te Deum Laudamus (Caniad yr Eglwys)

Ti, Dduw, a folwn,
ti a gydnabyddwn yn Arglwydd;

yr holl ddaear a’th fawl di,
y Tad tragwyddol.

Arnat ti y llefa’r holl angylion, y nefoedd a’r holl 
nerthoedd o’i mewn.
Arnat ti y llefa ceriwbiaid a seraffiaid â lleferydd ddi-baid:

Sanctaidd, sanctaidd, sanctaidd Arglwydd,
Duw yr awdurdod a’r nerth,
nefoedd a daear sy’n llawn o’th ogoniant.

Gogoneddus gôr yr apostolion a’th fawl di.
Moliannus nifer y proffwydi a’th fawl di.
Ardderchog lu’r merthyron a’th fawl di.
Yr Eglwys lân drwy’r holl fyd a’th addef di:

Y Tad o anfeidrol fawredd,
Dy anrhydeddus, 
wir, ac unig Fab,
hefyd yr Ysbryd Glân, eiriolwr a thywyswr.

Ti, Grist, yw brenin y gogoniant,
ti yw tragwyddol Fab y Tad.
Pan gymeraist arnat waredu dyn,
ni ddiystyraist fru y Wyryf.

Gorchfygaist holl nerth angau
ac agoraist deyrnas nef i bawb sy’n credu.

Ti sydd yn eistedd ar ddeheulaw Duw yng ngogoniant y Tad.
Yr ŷm yn credu mai ti a ddaw yn farnwr arnom.

Gan hynny, atolwg i ti gynorthwyo dy weision,
a brynaist â’th werthfawr waed.
Pâr iddynt gael eu cyfrif gyda’th saint yn y gogoniant 
tragwyddol.
Arglwydd, cadw dy bobl, a bendithia dy etifeddiaeth.
Llywia hwy a dyrchafa hwy yn dragywydd.

Beunydd a byth y clodforwn di.
Anrhydeddwn dy enw byth ac yn oes oesoedd.

Arglwydd, cadw ni y dydd hwn yn ddibechod.
Trugarha wrthym, Arglwydd, trugarha wrthym.

Arglwydd, arhosed dy gariad a’th drugaredd arnom,
megis yr ŷm yn ymddiried ynot ti.

Arglwydd, ynot ti y mae ein gobaith:
na waradwydder ni yn dragywydd.

11	Y gweddïau hyn neu gweddïau eraill:
Gweddïwn
gyda holl bobloedd Duw
drwy Iesu Grist, ein Harglwydd,
sy’n byw ac yn gweddïo drosom hyd byth.
Gweddïwn dros anghenion y byd . . .
Gweddïwn dros yr Eglwys . . .
Gweddïwn dros bawb sydd mewn trallod a helbul . . .
Gweddïwn dros bob un sydd heddiw’n dechrau o’r 
  newydd . . .

Gellir yn awr wneud ymbiliadau eraill.

Gweddi dawel

O Dduw y tosturi a’r trugaredd,
gwrando ar ein gweddi.
Bydded i’r hyn a ddeisyfwn gan Iesu Grist, dy Fab,
fod yn ôl ei air ef, a ddywedodd:
‘Gofynnwch a chwi a gewch,
curwch ac fe agorir i chwi.’
I ti, Dduw trugarog,
drwy dy Fab,
yn yr Ysbryd bywiocaol,
y bydded gogoniant a mawl yn oes oesoedd. Amen.
12	Gweddi’r Arglwydd
NAILL AI	NEU 
Dywedwn gyda’n gilydd 	Gweddïwn, fel y dysgodd 
y weddi a roddodd	ein Ceidwad ei 
Iesu i ni:	ddisgyblion i weddïo:
Ein Tad yn y nefoedd,	Ein Tad, yr hwn wyt yn 
sancteiddier dy Enw,		y nefoedd,
deled dy deyrnas,	sancteiddier dy Enw;
gwneler dy ewyllys,	deled dy deyrnas;
ar y ddaear fel yn y nef.	gwneler dy ewyllys;
Dyro inni heddiw 	megis yn y nef, felly ar y 
ein bara beunyddiol.		ddaear hefyd.
a maddau inni ein 	Dyro i ni heddiw ein 
troseddau,	bara beunyddiol.
fel yr ŷm ni	A maddau i ni ein 
wedi maddau i’r rhai a		dyledion,
droseddodd yn ein herbyn;	fel y maddeuwn ninnau
a phaid â’n dwyn i brawf,		i’n dyledwyr.
ond gwared ni rhag 	Ac nac arwain ni i 
yr Un drwg.		brofedigaeth;
Oherwydd eiddot ti yw’r	eithr gwared ni rhag 
deyrnas,		drwg.
a’r gallu, a’r gogoniant,	Canys eiddot ti yw’r 
am byth. Amen.		deyrnas,
a’r nerth a’r gogoniant,
yn oes oesoedd. Amen.

13	Arglwydd, ein Duw,
yr ydym ni, ynghyd â’r holl greadigaeth,
yn cynnig i ti fywyd y diwrnod newydd hwn,
dyro i ni ras i’th garu a’th wasanaethu di
er mawl i Iesu Grist, ein Harglwydd. Amen.

14	Bendigwn yr Arglwydd.
I Dduw y bo’r diolch.



HWYROL WEDDI

1		O Dduw, bydd yn barod i’n gwaredu.
Prysura, Arglwydd, i’n cynorthwyo.

2		Y Pasg:
Haleliwia! Y mae Crist wedi ei gyfodi!
Y mae wedi ei gyfodi’n wir! Haleliwia!

Mewn tymhorau eraill neu ar achlysuron eraill, gellir dweud brawddeg briodol allan o dudalennau 2-4.

3		Un o’r brawddegau a ganlyn:
Dydd Sul
Y mae un corff ac un Ysbryd,
fel y mae un gobaith
a gynigir i chwi drwy air Duw.

Dydd Llun
Da yw rhoi diolch i’r Arglwydd,
a chanu salmau i’th enw di, Oruchaf Dduw.

Dydd Mawrth
O godiad haul i’w fachlud
molianner enw’r Arglwydd.

Dydd Mercher
Yr oedd Duw yng Nghrist 
yn cymodi’r byd ag ef ei hun,
gan ymddiried neges y cymod i ni.

Dydd Iau
Anfonodd Duw i’n calonnau
Ysbryd ei Fab, yn galw
‘Abba! Dad!’


Dydd Gwener
Sanctaidd, sanctaidd, sanctaidd yw Arglwydd y lluoedd:
yr holl ddaear sy’n llawn o’i ogoniant.

Dydd Sadwrn
Boed fy ngweddi fel arogldarth o’ch blaen,
a dyrchafiad fy nwylo
fel yr offrwm hwyrol.

4		Gogoniant i’r Tad, ac i’r Mab,
ac i’r Ysbryd Glân:
fel yr oedd yn y dechreuad, felly y mae’r awr hon,
ac y bydd yn oes oesoedd. Amen.

5		Gellir dweud y weddi hon neu ryw weddi arall o edifeiriwch:
Drugarocaf Dduw,
cyffeswn i ti
ger bron holl luoedd nef
i ni bechu 
mewn meddwl, gair a gweithred,
ac yn yr hyn na wnaethom.
Maddau i ni ein pechodau,
iachâ ni drwy dy Ysbryd
ac atgyfoda ni i fywyd newydd yng Nghrist. Amen.

Os cyffeswn ein pechodau,
mae Duw yn ffyddlon a chyfiawn,
a chawn faddeuant oddi wrth ein pechodau
a’n glanhau o bob anghyfiawnder.

Amen. Diolch fo i Dduw.




6		NAILL AI Jubilate (Salm 100)
Rhowch wrogaeth i’r Arglwydd, yr holl ddaear;
addolwch yr Arglwydd mewn llawenydd;
dewch o’i flaen ef â chân.

Gwybyddwch mai’r Arglwydd sydd Dduw;
ef a’n gwnaeth, a’i eiddo ef ydym,
ei bobl ydym a defaid ei borfa.

Dewch i mewn i’w byrth ef â diolch,
ac i’w gynteddau â mawl;
diolchwch iddo a bendithiwch ei enw.

Oherwydd da yw yr Arglwydd:
y mae ei gariad hyd byth,
a’i ffyddlondeb hyd genhedlaeth a chenhedlaeth.

Gogoniant i’r Tad, ac i’r Mab,
ac i’r Ysbryd Glân.
Fel yr oedd yn y dechreuad, felly y mae’r awr hon,
ac y bydd yn oes oesoedd. Amen.


NEU yr emyn hwn neu ryw emyn arall:

Nefol Dad, mae eto’n nosi,
Gwrando lef ein hwyrol weddi –
Nid yw’r nos yn nos i Ti;
Rhag ein blino gan ein hofnau,
Rhag pob niwed i’n heneidiau,
Yn dy hedd, O! cadw ni.

Cyn i’r caddug gau amdanom,
Taena d’adain dyner drosom –
Gyda Thi tawelwch sydd;
Yn dy gariad mae ymgeledd,
Yn dy fynwes mae tangnefedd,
Wedi holl flinderau’r dydd.



7		Gweddi’r Hwyr
NAILL AI
A	O Dduw, ein Tad ni oll,
ar derfyn y dydd hwn
cyflwynwn ei oriau yn fawl i ti.
Wrth i ni fynd i orffwys,
una ni drwy dy Ysbryd,
er mawl i Grist, ein Harglwydd,
yr Alpha a’r Omega,
y Cyntaf a’r Olaf,
yr Un y gweddïwn iddo. Amen.

NEU
B	O Dduw, ynot ti nid oes dim tywyllwch,
ac y mae’r nos gyda thi megis y dydd:
dyro lewyrch dy bresenoldeb i ni,
fel y byddom, ynghwsg neu’n effro,
yn trigo yn dy dangnefedd di,
yn Iesu Grist, ein Harglwydd. Amen.

8		Un o’r Salmau a ganlyn, neu Salm arall o’ch dewis, neu un sy’n unol â rhyw drefniant arall:
Dydd Sul	Salm 34
Dydd Llun	Salm 84
Dydd Mawrth	Salm 91
Dydd Mercher	Salm 96
Dydd Iau	Salm 103
Dydd Gwener	Salm 115
Dydd Sadwrn	Salm 116

NEU Salm 134
Dewch, bendithiwch yr Arglwydd,
holl weision yr Arglwydd,
sy’n sefyll liw nos 
yn nhŷ’r Arglwydd.
Codwch eich dwylo yn y cysegr,
a bendithiwch yr Arglwydd.
Bydded i’r Arglwydd eich bendithio, o Seion,
creawdwr nefoedd a daear!
9		Naill ai un o’r darnau a ganlyn, neu ryw ddarlleniad allan o’r ysgrythur yn ôl eich dewis, neu ddarlleniad sy’n unol â rhyw drefniant arall.

Dydd Sul
Ac ymhen wythnos, yr oedd y disgyblion unwaith eto yn y tŷ, a Thomas gyda hwy. A dyma Iesu’n dod, er bod y drysau wedi eu cloi, ac yn sefyll yn y canol a dweud, ‘Tangnefedd i chwi!’ Yna meddai wrth Thomas, ‘Estyn dy fys yma. Edrych ar fy nwylo. Estyn dy law a’i rhoi yn fy ystlys. A phaid â bod yn anghredadun, bydd yn gredadun.’ Atebodd Thomas ef, ‘Fy Arglwydd a’m Duw!’ Dywedodd Iesu wrtho, ‘Ai am i ti fy ngweld i yr wyt ti wedi credu? Gwyn eu byd y rhai a gredodd heb iddynt weld.’
Yr oedd llawer o arwyddion eraill, yn wir, a wnaeth Iesu yng nghwydd ei ddisgyblion, nad ydynt wedi ei cofnodi yn y llyfr hwn. Ond y mae’r rhain wedi eu cofnodi er mwyn i chwi gredu mai Iesu yw’r Meseia, Mab Duw, ac er mwyn i chwi trwy gredu gael bywyd yn ei enw ef.
Ioan 20:26-31


Dydd Llun
Ceisiwch yr Arglwydd tra gellir ei gael,
galwch arno tra bydd yn agos;
gadawed y drygionus eu ffordd,
a’r dyn anwir ei fwriadau,
a dychwelyd at yr Arglwydd, iddo drugarhau wrtho,
ac at ein Duw ni, oherwydd fe faddau’n helaeth.
Oherwydd nid fy meddyliau i yw eich meddyliau chwi,
ac nid eich ffordd chwi yw fy ffordd i, medd yr Arglwydd.
Fel y mae’r nefoedd yn uwch na’r ddaear,
y mae fy ffyrdd i yn uwch na’ch ffyrdd chwi,
a’m meddyliau i na’ch meddyliau chwi.
Eseia 55:6-9




Dydd Mawrth
Dywedodd Iesu wrthynt:
‘Gwyn eu byd y rhai sy’n dlodion yn yr ysbryd, oherwydd 
eiddynt hwy yw teyrnas nefoedd.
Gwyn eu byd y rhai sy’n galaru, oherwydd cânt hwy eu 
cysuro.
Gwyn eu byd y rhai addfwyn, oherwydd cânt hwy 
etifeddu’r ddaear.
Gwyn eu byd y rhai sy’n newynu a sychedu am 
gyfiawnder, oherwydd cânt hwy eu digon.
Gwyn eu byd y rhai trugarog, oherwydd cânt hwy 
dderbyn trugaredd.
Gwyn eu byd y rhai pur eu calon, oherwydd cânt hwy 
weld Duw.
Gwyn eu byd y tangnefeddwyr, oherwydd cânt hwy eu 
galw’n feibion Duw.
Gwyn eu byd y rhai a erlidiwyd yn achos cyfiawnder, 
oherwydd eiddynt hwy yw teyrnas nefoedd.
Gwyn eich byd pan fydd dynion yn eich gwaradwyddo a’ch erlid, ac yn dweud pob math o ddrygair celwyddog yn eich erbyn, o’m hachos i. Llawenhewch a gorfoleddwch, oherwydd y mae eich gwobr yn fawr yn y nefoedd; felly yn wir yr erlidiodd dynion y proffwydi a oedd o’ch blaen chwi.’
Mathew 5:3-12

Dydd Mercher
Am hynny, yr wyf yn ymbil arnoch, frodyr, ar sail tosturiaethau Duw, i’ch offrymu eich hunain yn aberth byw, sanctaidd a derbyniol gan Dduw. Felly y rhowch iddo addoliad ysbrydol. A pheidiwch â chydymffurfio â’r byd hwn, ond gadewch i Dduw eich trawsffurfio trwy adnewyddu eich meddwl, a’ch galluogi i ganfod beth yw ei ewyllys, beth sy’n dda a derbyniol a pherffaith yn ei olwg ef.
Rhufeiniaid 12:1-2

Dydd Iau
Dywedodd Iesu wrthynt: ‘Bwriwch fod gan un ohonoch chwi gant o ddefaid, a digwydd iddo golli un ohonynt; onid yw’n gadael y naw deg a naw ar eu porfa ac yn mynd ar ôl y ddafad golledig nes dod o hyd iddi? Wedi dod o hyd iddi y mae’n ei gosod ar ei ysgwyddau yn llawen, yn mynd adref, ac yn gwahodd ei gyfeillion a’i gymdogion 
ynghyd, gan ddweud wrthynt, “Llawenhewch gyda mi, oherwydd yr wyf wedi cael hyd i’m dafad golledig.” Rwy’n dweud wrthych, yr un modd bydd mwy o lawenydd yn y nef am un pechadur sy’n edifarhau nag am naw deg a naw o ddynion cyfiawn nad oes arnynt angen edifeirwch.’
‘Neu bwriwch fod gan wraig ddeg darn o arian, a digwydd iddi golli un darn, onid yw hi’n cynnau cannwyll ac yn ysgubo’r tŷ ac yn chwilio’n ddyfal nes dod o hyd iddo? Ac wedi dod o hyd iddo, y mae’n gwahodd ei chyfeillesau a’i chymdogion ynghyd, gan ddweud, “Llawenhewch gyda mi, oherwydd yr wyf wedi cael hyd i’r darn arian a gollais.” Yr un modd, rwy’n dweud wrthych, y mae llawenydd ymhlith angylion Duw am un pechadur sy’n edifarhau.’
Luc 15:4-10

Dydd Gwener
Dywedodd Iesu wrthynt: ‘Dyma fy ngorchymyn i, carwch eich gilydd fel y cerais i chwi. Nid oes gan neb gariad mwy na hyn, sef bod dyn yn rhoi ei einioes dros ei gyfeillion. Yr ydych chwi’n gyfeillion i mi os gwnewch yr hyn yr wyf i’n ei orchymyn i chwi. Nid wyf mwyach yn eich galw yn weision, oherwydd nid yw’r gwas yn gwybod beth y mae ei feistr yn ei wneud. Yr wyf wedi eich galw yn gyfeillion, oherwydd yr wyf wedi gwneud yn hysbys i chwi bob peth a glywais gan fy Nhad. Nid chwi a’m dewisodd i, ond myfi a’ch dewisodd chwi, a’ch penodi i fynd allan a dwyn ffrwyth, ffrwyth sy’n aros. Ac yna, fe rydd y Tad i chwi beth bynnag a ofynnwch ganddo yn fy enw i. Dyma’r gorchymyn yr wyf yn ei roi i chwi: carwch eich gilydd.’
Ioan 15:12-17

Dydd Sadwrn
Dangosodd yr angel imi afon dwr y bywyd, yn ddisglair fel grisial, yn llifo allan o orsedd Duw a’r Oen, ar hyd canol heol y ddinas. Ar ddwy lan yr afon yr oedd pren y bywyd, yn dwyn deuddeg cnwd, gan roi pob cnwd yn ei fis; ac yr oedd dail y pren er iachâd y cenhedloedd. Ni bydd dim mwyach dan felltith. Yn y ddinas bydd gorsedd Duw a’r Oen, a’i weision yn ei addoli; cânt weld ei wyneb, a bydd ei enw ar eu talcennau. Ni bydd nos mwyaf, ac ni bydd arnynt angen na golau lamp na golau haul, oherwydd bydd yr Arglwydd Dduw yn eu goleuo, a byddant hwy’n teyrnasu byth bythoedd.
Datguddiad 22:1-5

10	Un o’r rhai a ganlyn, neu ryw ganticl arall:
Magnificat (Emyn Mawl Mair)
Y mae fy enaid yn mawrygu yr Arglwydd,
a gorfoleddodd fy ysbryd yn Nuw, fy Ngwaredwr,
am iddo ystyried distadledd ei lawforwyn.

Oherwydd wele, o hyn allan, fe’m gelwir yn 
wynfydedig gan yr holl genedlaethau:
oherwydd gwnaeth yr hwn sy’n nerthol bethau mawr 
i mi,
a sanctaidd yw ei enw ef.

Y mae trugaredd Duw o genhedlaeth i genhedlaeth
i’r rhai sydd yn ei ofni ef.

Gwnaeth yr Arglwydd rymusder â’i fraich
a gwasgarodd ddynion balch eu calon,
tynnodd dywysogion oddi ar eu gorseddau,
a dyrchafodd y rhai distadl.

Llwythodd y newynog â rhoddion,
ac anfonodd y cyfoethogion ymaith yn waglaw.

Cynorthwyodd ef Israel ei was,
gan ddwyn i gof ei drugaredd -
fel y llefarodd wrth ein tadau -
ei drugaredd wrth Abraham a’i had yn dragywydd.

Gogoniant i’r Tad, ac i’r Mab,
ac i’r Ysbryd Glân:
fel yr oedd yn y dechreuad felly y mae’r awr hon,
ac y bydd yn oes oesoedd. Amen.


Nunc Dimittis (Cân Simeon)
Yn awr yr wyt yn gollwng dy was yn rhydd, O Arglwydd,
mewn tangnefedd yn unol â’th air.

Oherwydd y mae fy llygaid wedi gweld dy 
iachawdwriaeth,
a ddarperaist yng ngwydd yr holl bobloedd,

yn oleuni i fod yn ddatguddiad i’r cenhedloedd,
ac yn ogoniant i’th bobl Israel.

Gogoniant i’r Tad, ac i’r Mab,
ac i’r Ysbryd Glân,
fel yr oedd yn y dechreuad felly y mae’r awr hon, 
ac y bydd yn oes oesoedd, Amen.

11	Y gweddïau hyn neu gweddïau eraill:
Crist, drwy’r hwn y gwnaed pob peth,
cynnal yr holl greadigaeth.

Crist, sy’n ddyrchafedig yn yr isaf a’r lleiaf,
dyro i ni ostyngeiddrwydd.

Crist sy’n bresennol yn y tlawd a’r gorthrymedig,
llanw ni â thrugaredd.

Crist sy’n wrthodedig yn y newynog a’r digartref,
gwasanaetha hwy drwy ein dwylo ni.

Crist, sy’n bresennol lle bo dau neu dri wedi ymgynnull,
bydd yn wybyddus i ni.

Crist, sy’n bresennol mewn gair, sacrament ac arwydd,
dyro i ni dy dangnefedd.




12	Gweddi’r Arglwydd
NAILL AI	NEU
Dywedwn gyda’n gilydd 	Gweddïwn, fel y dysgodd 
y weddi a roddodd	ein Ceidwad ei 
Iesu i ni:	ddisgyblion i weddïo:
Ein Tad yn y nefoedd,	Ein Tad, yr hwn wyt yn 
sancteiddier dy Enw,		y nefoedd,
deled dy deyrnas,	sancteiddier dy Enw;
gwneler dy ewyllys,	deled dy deyrnas;
ar y ddaear fel yn y nef.	gwneler dy ewyllys;
Dyro inni heddiw 	megis yn y nef, felly ar y 
ein bara beunyddiol.		ddaear hefyd.
a maddau inni ein 	Dyro i ni heddiw ein 
troseddau,	bara beunyddiol.
[bookmark: _GoBack]fel yr ŷm ni	A maddau i ni ein 
wedi maddau i’r rhai a		dyledion,
droseddodd yn ein herbyn;	fel y maddeuwn ninnau
a phaid â’n dwyn i brawf,		i’n dyledwyr.
ond gwared ni rhag 	Ac nac arwain ni i 
yr Un drwg.		brofedigaeth;
Oherwydd eiddot ti yw’r	eithr gwared ni rhag 
deyrnas,		drwg.
a’r gallu, a’r gogoniant,	Canys eiddot ti yw’r 
am byth. Amen.		deyrnas,
a’r nerth a’r gogoniant,
yn oes oesoedd. Amen.

13	O Dduw, ein Harglwydd,
ar ddiwedd y dydd hwn,
ac yn nhywyllwch a distawrwydd y nos hon,
dyro law dy iachawdwriaeth a’th faddeuant drosom,
fel y gallom orffwys mewn tangnefedd;
drwy Iesu Grist, ein Harglwydd. Amen.

14	NAILL AI
A	Gorweddwn a gorffwyswn mewn tangnefedd;
oherwydd trwot Ti yn unig, Arglwydd, y gallwn fod yn 
ddiogel.


NEU
B	Bendithiwn yr Arglwydd.
I Dduw y bo’r diolch.

15		Gellir dweud y weddi a ganlyn:
Bydded i eneidiau’r ffyddloniaid,
drwy drugaredd Duw,
orffwys mewn tangnefedd a chodi mewn gogoniant.
Amen.

